《恭进明堂大礼庆成诗》
宋代·马廷鸾

钜典崇邦祀，精禋展国阳。
泰元神授筴，癸亥日宣光。
艺祖郊天神，高皇受命长。
后庚基再造，先甲迓殊祥。
率育歌时夏，仪刑咏我将。
天街澄析木，农扈庆金穰。
筑塞懲獯鬻，梯山谢越裳。
宗祈严美报，亲享荐嘉尝。
周士咸奔走，尧民共颂扬。
青冥收夕雨，华耀炳朝阳。
月御金波穆，星流珠幄黄。
九重纷羽卫，十二驾龙骧。
鋗玉琳琅展，轩朱磬管锵。
时行肃天步，安坐集神鴹。
圣孝昭初裸，元良俨贰觞。
旗常森妸娜，黼黻罢周张。
柴燄千灵堕，兰膏百末香。
金鸡初日丽，丹凤德风翔。
薄海乾施博，垂云解泽滂。
批周仍蹋晋，蹴汉亦超唐。
臣浅来蓬户，君仁点玉堂。
恩书容稿进，嘉颂愧辞荒。
有道帝能享，难谌圣敢康。
畏威勤夙夜，万寿祝君王。

作者简介：马廷鸾（1222年—1289年），字翔仲，号碧悟。宋饶州乐平（今江西乐平市）众埠乡楼前村人。幼年丧父，贫不改志，刻苦读书，淳祐七年（1247），马廷鸾赴京参加乙未科省试，获进士第一，殿试为第四，一举成名。他一生勤政爱民，秉性正直，从地方官直至宰相高位。惜南宋朝廷为权奸把握，不能尽展其才华。度宗朝奸臣贾似道、丁大全当国把持朝政，视为异见，受其压制，迫于内忧外患，廷鸾饮恨引退。宋亡，马廷鸾拒绝与元政权合作，表现出崇高的民族气节。